El ministerio del tiempo

***El ministerio del tiempo*** é unha serie de televisión española de ciencia ficción creada por Pablo Olivares e Javier Olivares e producida por Onza Partners e Cliffhanger para TVE. Estreouse o 24 de febreiro de 2015 en La 1. Está protagonizada por Aura Garrido, Rodolfo Sancho, Cayetana Guillén Cuervo e Nacho Fresneda. A premisa da serie é que un soldado do século XVI, unha muller universitaria do século XIX e un enfermeiro de 2015 son contratados por un ministerio secreto español que posúe unhas portas subterráneas que ao atravesalas permiten viaxar polo tempo.

O 24 de marzo de 2015 TVE confirmou no FesTVal de Murcia que a serie contaría cunha segunda tempada.

## Sinopse 
"El Ministerio del Tiempo" é unha institución gobernamental autónoma e secreta que depende directamente de Presidencia do Goberno de España. Ao igual que nos Estados Unidos gárdanse os segredos e a chave para un posible ataque nuclear de presidente a presidente, o mesmo pasa con este ministerio: só reis, presidentes e un número exclusivo de persoas saben del.

O paso cara a outras épocas realízase a través de portas vixiadas polas patrullas do ministerio. O seu obxectivo: detectar e impedir que calquera intruso do pasado chegue ao noso presente (ou viceversa) co fin de utilizar a Historia para o seu beneficio. Para iso as patrullas terán que viaxar ao pasado e evitar que o logren.

## Elenco 
### Principais 
* Aura Garrido é Amelia Folch, estudante de finais do século XIX. De familia burguesa acomodada, é unha das primeiras mulleres en ir á Universidade de Barcelona. Intelixente, con memoria fotográfica e traballadora, é o cerebro do comando.
* Rodolfo Sancho é Julián Martínez, enfermeiro do SAMUR de principios do século XXI. O valor e o seu escaso apego á súa propia vida por salvar as dos demais son as súas maiores cualidades.
* Nacho Fresneda é Alonso de Entrerríos, soldado dos Terzos de Flandres do século XVI. Ten uns valores moi antigos pero é un home de honra. É o soldado perfecto, experto tirador e estratego e que se pon ao mando da situación cando se require forza.
* Jaime Blanch é Salvador Martí, o subsecretario de Misións Especiais que despacha co ministro; diplomático de carreira, é contemporáneo e serve como enlace entre o Goberno e o CNI.
* Cayetana Guillén Cuervo é Irene Larra, nada nos anos 30 do século XX e experta en Recursos Humanos do Ministerio.
* Juan Gea é Ernesto Jiménez, de quen se descoñece a época na que naceu ata o capítulo 4 no que se sabe que é o pai de Tomás de Torquemada, é dicir, de finais da época medieval. Funcionario serio, solitario e perfeccionista, sempre preocupado pola vida dos seus recrutados en cada misión.
* Francesca Piñón é Angustias, a secretaria de Salvador. Atenta sempre a todo, a súa seña de identidade é o humor. Os recortes que sufriu no seu soldo pola actual crise económica fanlle botar de menos a súa verdadeira época.

### Recorrentes 
* Natalia Millán é Lola Mendieta, unha exaxente do Ministerio á que crían morta en acto de servizo. Facilitou información sobre portas do tempo clandestinas a unha serie de persoas.
* Julián Villagrán é Diego Velázquez, o pintor de obras como *Las meninas* que foi recrutado polo Ministerio como debuxante de retratos robot.
* Mar Ulldemolins é Maite, a defunta muller de Julián á que el intenta visitar a través das portas do tempo.
* Jimmy Shaw é Paul Walcott, un viaxeiro do tempo americano. Non se coñecen moitos datos sobre el á parte da súa nacionalidade.

## Notas 
## Véxase tamén 
### Ligazóns externas 
* Páxina oficial da serie